text: Demente vil ikke overvåges
  26 juni 2013 kl. 15.23
  76-årige Erik Jørgensen er forsvundet på 16. døgn. Han forlod sin kone og sit hjem i Vonsild ved Kolding 10. juni.
  Hans datter, Yvonne Roos Jørgensen, fortæller, at hendes far er dement.
  - Jeg har brugt mange nætter på at lede efter ham, fordi han ikke kunne finde hjem, når han gik en tur, siger hun.
  Familien forsøgte at anskaffe en GPS, så Erik Jørgensen kunne spores, når han forlod hjemmet.
  - Men den model, vi så på, var alt for stor. Den var større end en mobiltelefon. Han ville ikke gå med sådan et apparat, og det var for stort til at sy ind i hans jakke, konstaterer datteren.
  
  Vil ikke overvåges
  Alzheimerforeningen anbefaler pårørende og personale på plejehjemmene, at demente udstyres med en GPS, så de hurtigt kan spores, når de ikke selv kan finde hjem.
  Men mange ældre siger fra over for teknikken.
  På Plejecentret Lyngparken i Varde er det kun én af 40 demente, der har taget mod tilbuddet om en GPS.
  - Vi har haft beboere, der bare har smidt den væk. De opdagede, at personalet kom efter dem, og de ønskede ikke at blive overvåget, fortæller souschef Inger Nørlund, Lyngparken.
  Personalet på Lyngparken har valgt at gå ture med de demente, så de får opfyldt deres behov for at komme ud.
  